Гузак  
*Васіль Ткачоў*

У Юраські на лбе гузак — вялікі і такі балючы, што дакрануцца нельга. Прыйшоў Юраська са школы дадому і ўсё адварочваецца: хавае ад бабулі свой гузак. Ды ад яе не схаваеш. Глянула яна і рукамі пляснула:

— Гора ты маё! Ці хоць раз вернешся са школы, каб я за валяр'янку не хапалася?

Юраська хлюпнуў носам.

— Што здарылася зноў? — строга спытала бабуля.

— Загледзеўся па дарозе і — у дрэва, — мацней захлюпаў носам Юраська.

— Заб'ешся калі-небудзь, — уздыхнула бабуля.

— Не заб'юся, — супакоіў яе Юраська. Бабуля, божкаючы, накапала ў лыжку валяр'янкі.

Зрабіўшы ўрокі, Юраська вышмыгнуў на вуліцу.

Яго абступілі сябры, здзівіліся:

— Адкуль у цябе гузак? У школе ж не было.

Юраська чамусьці не ўспомніў пра дрэва, аб якое нібыта стукнуўся лбом. Прыдумаў іншую байку:

— Ды на балконе... спатыкнуўся.

Ну спатыкнуўся, дык спатыкнуўся — ім усё роўна. Пабеглі разам гуляць-забаўляцца.

Калі надакучыла гуляць, Юраська сеў на лаўку. Побач праходзіла аднакласніца Насця. Убачыла гузак, завойкала:

— Ой! Адкуль ён у цябе? Юраська зморшчыўся, махнуў рукой:

— Ды так, напалі...

— Хто? — насцярожылася Насця.

— Ды хлопцы... Ты іх не ведаеш.

— А што вы, цікава, не падзялілі?

— Ваенная тайна! — шапнуў Юраська. Вечарам, калі сабралася ўся сям'я, Юраська сказаў, быццам на балконе спатыкнуўся. Пачуўшы гэта, бабуля зноў накапала ў лыжку валяр'янкі: хлус расце! А назаўтра ў школе Юраська паскардзіўся: напалі хлопцы з суседняга двара, ледзь адбіўся. Сябры зарагаталі. Юраська пачырванеў: зусім заблытаўся ён з гэтым гузаком.

Гузак жа на лбе з'явіўся вельмі проста. Па дарозе са школы захацелася Юраську паласавацца яблыкамі ў суседскім садзе. Ускараскаўся на дрэва, пацягнуўся рукой, каб сарваць самы прыгожы яблык, і... паляцеў уніз.

Але ж каму пра гэта скажаш?